b'\n_START_ARTICLE_\nErai\xc4\x8dinin\xc4\x97 nendr\xc5\xabn\xc4\x97\n_START_SECTION_\nBiologija\n_START_PARAGRAPH_\nAugalas daugiametis, \xc5\xbeolinis, \xc5\xa1akniastiebinis, 100\xe2\x80\x93150(200) cm auk\xc5\xa1\xc4\x8dio stiebais. \xc5\xbdydi liepos m\xc4\x97n. Dauginasi s\xc4\x97klomis ir vegetatyviniu b\xc5\xabdu._NEWLINE_Auga paupiuose, pae\xc5\xbeer\xc4\x97se, l\xc4\x97tai tekan\xc4\x8diame ir stovin\xc4\x8diame vandenyje (iki 1,5\xc2\xa0m gylyje), u\xc5\xbepelk\xc4\x97jusiose pievose. Tinka karbonatingas ir neutralios reakcijos vanduo. Sudaro Scolochloetum festucaceae bendrijas arba auga kit\xc5\xb3 pakrant\xc4\x97s helofit\xc5\xb3 bendrijose. Tik nuolat u\xc5\xbelietose vandens vietose augantys augalai \xc5\xbeydi ir subrandina s\xc4\x97klas. Laikinai u\xc5\xbeliejamose vietose auga tik vegetuojantys augalai, kurie da\xc5\xbeniausiai sudaro labai ve\xc5\xa1lius s\xc4\x85\xc5\xbealynus, kartais negausiai auga viksvynuose.\n_START_SECTION_\nPopuliacija Lietuvoje\n_START_PARAGRAPH_\nLietuvoje erai\xc4\x8dinin\xc4\x97 nendr\xc5\xabn\xc4\x97 pirm\xc4\x85 kart\xc4\x85 nustatyta 1979\xc2\xa0m. \xc5\xaalos pakrant\xc4\x97se ties Rudnia (Var\xc4\x97nos rajone). Nuo 1981\xc2\xa0m. \xc4\xafra\xc5\xa1yta \xc4\xaf Saugom\xc5\xb3 augal\xc5\xb3 s\xc4\x85ra\xc5\xa1us._NEWLINE_Lietuvoje nendr\xc5\xabn\xc4\x97 yra vakariniame Eurazijos arealo pakra\xc5\xa1tyje. Daugiau aptikta Ignalinos ir Zaras\xc5\xb3 rajonuose. Pavien\xc4\x97s radaviet\xc4\x97s nustatytos Utenos, Lazdij\xc5\xb3, Var\xc4\x97nos, Vilniaus ir Plung\xc4\x97s rajonuose. Gr\xc4\x97sm\xc4\x99 populiacijoms kelia u\xc5\xbepelk\xc4\x97jusi\xc5\xb3 vandens telkini\xc5\xb3 pakran\xc4\x8di\xc5\xb3 sausinimas, krant\xc5\xb3 pertvarkymas, tar\xc5\xa1a.'